Jesaya 15 | Beibele Inthaneteng | Phetolelo ya Lefase le Lefsa
15 Molaetša o matla malebana le Moaba šo:+ Ari+ yeo e lego Moaba e sentšwe, ka ge e hutšwe bošego. Kiri+ ya Moaba e sentšwe ka ge e hutšwe bošego. 2 Ba rotogetše Tempeleng, Diboni+ le mafelong a phagamego go yo lla. Moaba e llela Nebo+ le Medeba.+ Batho ka moka bao ba lego go yona ba na le mafatla;+ ditedu ka moka di kotilwe. 3 Ba apere mekotla mekgotheng.+ Yo mongwe le yo mongwe wa moo o golola a le tlhakeng+ le marekišetšong a moo gomme o theoga a lla.+ 4 Ba Heshibone le ba Eleale+ ba a goeletša. Mantšu a bona a kwagala go fihla Jahatsa.+ Ke ka lebaka leo banna ba itlhamilego ba Moaba ba duletšego go goeletša. Setšhaba sa thothomela. 5 Pelo ya ka e llela Moaba.+ Batšhabi ba Moaba ba tšhabela Tsoare+ le Egilathe-shelishia.+ Yo mongwe le yo mongwe o lla a rotoga mmotong wa Luhithe;+ ge ba le tseleng e yago Horonaima,+ ba hlaboša sello sa masetlapelo. 6 Ka gobane meetse a Nimirimi+ a a gopa. Bjang bjo botala bo omile gomme bjang bo fedile; ga go seo e lego se setala.+ 7 Ke ka lebaka leo ba rwalago tšeo di ba šaletšego le diphahlo tša bona tše ba di bolokilego ba tshelela le tšona ka mošola wa moedi wa mafula wa mepopoliri. 8 Mokgoši wa sello wa kwagala seleteng sa Moaba.+ Go golola moo gwa kwagala Egilaimi; gwa kwagala le Beera-elima, 9 ka gobane meetse a Dimone a tletše madi. Ke tla bea dilo tše dingwe Dimone, tše bjalo ka ditau tšeo di tla hlaselago baphonyokgi ba Moaba le bao ba šetšego nageng.+